Informácia o priebehu a výsledkoch 1. zasadnutia Zmiešanej komisie 
pre hospodársku spoluprácu medzi Ministerstvom hospodárstva Slovenskej republiky a Ministerstvom hospodárstva Macedónskej republiky v dňoch 22. - 23. februára 2016 v Skopje a Návrh vykonávacieho protokolu
V dňoch 22. - 23. februára 2016 sa v Skopje uskutočnilo 1. zasadnutie Zmiešanej komisie pre hospodársku spoluprácu medzi Ministerstvom hospodárstva Slovenskej republiky a Ministerstvom hospodárstva Macedónskej republiky (ďalej len „komisia“). 

Komisia bola vytvorená na základe Memoranda o spolupráci medzi Ministerstvom hospodárstva Slovenskej republiky a Ministerstvom hospodárstva Macedónskej republiky, podpísaným dňa 19. novembra 2012 v Bratislave.  

Predsedom slovenskej časti komisie bol štátny tajomník Ministerstva hospodárstva Slovenskej republiky Rastislav Chovanec a predsedom macedónskej časti námestník ministra hospodárstva Macedónskej republiky Christijan Delev.  


Napriek tomu, že zasadnutie komisie sa v prevažnej miere týka kompetencií ministerstiev hospodárstva obidvoch krajín (investície, energetika, malé a stredné podnikanie, podpora podnikateľských záujmov), v rámci bilaterálnej spolupráce medzi Slovenskom a Macedónskom sú aktuálne aj oblasti, ktoré patria do kompetencie iných rezortov a inštitúcií. 

     
Z hľadiska konkrétnych projektov na úrovni podnikateľských subjektov mali rokovania počas zasadnutia  komisie podporiť záujmy slovenských firiem v Macedónsku najmä v oblasti výstavby a budovania infraštruktúry, energetiky, železničnej infraštruktúry a dodávok pre železnice, ako aj zákazky z oblasti špeciálnej produkcie. 


Počas zasadnutia komisie uskutočnil štátny tajomník Rastislav Chovanec bilaterálne rokovanie s námestníkom ministra hospodárstva Christijanom Delevom a s ministrom 
pre priame zahraničné investície Furkanom Čakom. Zároveň poskytol rozhovor 
pre verejnoprávnu Makedonsku radioteleviziju na tému investičného prostredia na Slovensku, podpory investorov, možností bilaterálnej spolupráce medzi obidvomi krajinami a záujmov slovenských firiem v Macedónsku.  
Bilaterálna spolupráca medzi Slovenskou republikou a Macedónskou republikou
Obchodná výmena medzi SR a Macedónskom
	v mil. EUR
	2008
	2009
	2010
	2011
	2012
	2013
	2014
	1-11/2015

	vývoz
	27,13
	31,53
	36,10
	48,90
	38,20
	35,80
	42,40
	46,79

	dovoz
	14,63
	18,43
	31,22
	52,80
	60,00
	55,00
	54,10
	56,84

	obrat
	41,76
	49,96
	67,32
	101,70
	98,10
	90,80
	96,50
	103,63

	bilancia
	12,50
	13,10
	4,88
	-3,90
	-21,80
	-19,20
	-11,70
	-10,05


Zdroj: Štatistický úrad SR



Macedónsko je jediná balkánska krajina, s ktorou Slovensko vykazuje v ostatných rokoch negatívnu obchodnú bilanciu (od roku 2011). 

Najvýznamnejšie exportné komodity Slovenska do Macedónska: 

telefónne súpravy a telefóny (26,8  %), nákladné vagóny (13,31  %), televízne prijímače 
(8,4 %), osobné automobily (7,25 %), ploché valcované výrobky zo železa alebo ocele 
(3,93 %), monofily (3,7 %), škatule, debny, vrecia (3,18 %), slad (2 %), rúry a rúrky (1,75 %), rozvádzače a rozvodné panely (1,5 %), stroje na automatické spracovanie údajov (1,46 %), drôty (1,12%).  

Najvýznamnejšie importné komodity Slovenska z Macedónska:  

rozvádzače, rozvodové panely, skrine (76,8  %), drôty a káble (3,92%), elektrické zariadenia 
na ochranu obvodov (2 %), odevy (1,95 %), sklenené vlákna (1,34 %), obuv (1,17 %), rúry a rúrky (1,15%), víno (1,1 %), elektrické prístroje na telefóniu alebo telegrafiu (0,95 %). 

Aktivity podnikateľských subjektov v Macedónskej republike
V Macedónskej republike sa podarilo úspešne etablovať spoločnosti Chemkostav, a.s. Michalovce, ktorá uskutočňuje projekt výstavby a rekonštrukcie objektov v areáli najväčšieho väzenia a nápravno-výchovného zariadenia v Idrizove. V spolupráci s macedónskou spoločnosťou Konstruktor pripravuje realizáciu projektu kanalizačného systému Berovo 
(Lot 1) a participuje aj na realizácii ďalších zákaziek zameraných na výstavbu komunálnej infraštruktúry. Chemkostav, a.s. potvrdil svoju účasť v ďalších výberových konaniach týkajúcich sa komunálnych, priemyselných a inžinierskych stavieb v krajine. 


Spoločnosti ŽOS Trnava, a.s. sa podarilo úspešne zrealizovať dodávku 
150 nákladných vagónov Macedónskej železničnej doprave (výmena 20 % vozňového parku). ŽOS Trnava, a.s. a dcérske spoločnosti ŽOS Zvolen, a.s. a GOŠA FSV Smederevska Palanka, Srbsko majú záujem o pokračovanie spolupráce a realizáciu ďalších projektov týkajúcich sa dodávok zariadení pre železničný priemysel.  

            Letecké opravovne Trenčín, a.s. sa v súčasnosti uchádzajú o zákazku  na generálnu opravu vrtuľníkov Mi-8, Mi-17 a Mi-24.  
Ďalšie slovenské spoločnosti deklarujú záujem o projekty zamerané na: rekonštrukciu tepelných elektrární, výstavbu technickej infraštruktúry pre lyžiarske strediská, modernizáciu 
a rekonštrukciu železničných tratí.           


Potenciálne možnosti presadenia a realizácie projektov v Macedónsku s účasťou slovenských firiem existujú najmä v oblastiach: 

· energetika (rekonštrukcia a modernizácia tepelných elektrární, projekty zamerané 
na využívanie obnoviteľných zdrojov energie, hlavne vodných elektrární),   

· železničná infraštruktúra (modernizácie, rekonštrukcie a projektovanie železničnej infraštruktúry, vrátane rekonštrukcií železničných mostov), 
· dodávky, modernizácie, rekonštrukcie nákladných a osobných vagónov a lokomotív, 

· výstavba komunálnej a priemyselnej infraštruktúry.
Tieto projekty môžu byť realizované aj s podporou Eximbanky Slovenskej republiky.  
Macedónsko slovenský biznis klub


Dňa 15. februára 2016 sa v priestoroch Honorárneho konzulátu Slovenskej republiky  v Skopje konalo ustanovujúce zasadnutie občianskeho združenia „Macedónsko-slovenský biznis klub“. 


Biznis klub by mal začať svoju činnosť od apríla 2016 a mal by byť „miestom prvého kontaktu“ v oblasti poskytovania komplexných služieb pre podnikateľské subjekty obidvoch krajín (právne poradenstvo, sprostredkovanie kontaktov s obchodnými partnermi, prekladateľské služby). 

Významnú úlohu pre zintenzívnenie bilaterálnych stykov a spoluprácu medzi obidvomi krajinami môže zohrať aj spustenie priamej leteckej linky medzi Bratislavou a Skopje od 28. marca 2016 (spoločnosť Wizzair).  
Pracovná časť 1. zasadnutia komisie 
Zasadnutie komisie bolo realizované prostredníctvom rokovaní expertov v rámci pracovných skupín, zameraných na: 1. investície, 2. energetiku, 3. poľnohospodárstvo, 
4. priemysel a záverečného plenárneho zasadnutia. Výsledky expertných rokovaní boli zahrnuté do záverečného protokolu zo zasadnutia komisie a úlohy pre jednotlivé rezorty rozpísané v Návrhu vykonávacieho protokolu.  

Okrem zástupcov Ministerstva hospodárstva Slovenskej republiky sa expertných rokovaní komisie zúčastnili predstavitelia Ministerstva zahraničných vecí a európskych záležitostí Slovenskej republiky, Ministerstva pôdohospodárstva a rozvoja vidieka Slovenskej republiky, Slovenskej agentúry pre rozvoj investícií a obchodu (ďalej len „SARIO“), Eximbanky Slovenskej republiky, ako aj zástupcovia spoločností Chemkostav, a.s. Michalovce, ŽOS Trnava, a.s. a Leteckých opravovní Trenčín, a.s..    

Prvý deň zasadnutia komisie 22. februára 2016 sa uskutočnili nasledovné stretnutia:  

1. rokovania expertov v rámci pracovných skupín,

2. rokovanie štátneho tajomníka Ministerstva hospodárstva Slovenskej republiky Rastislava Chovanca s ministrom bez kresla zodpovedným za zahraničné investície vo vláde Macedónskej republiky Furkanom Čakom,   
3. rokovanie štátneho tajomníka Ministerstva hospodárstva Slovenskej republiky Rastislava Chovanca s námestníkom ministra hospodárstva Macedónskej republiky Christijanom Delevom, 
4. interview štátneho tajomníka Rastislava Chovanca pre verejnoprávne Macedónske rádio 
a televíziu (Makedonsko radio televizija). 


Druhý deň 23. februára 2016 sa konalo záverečné plenárne zasadnutie komisie, vyhodnotenie záverov z rokovaní pracovných skupín, podpis protokolu a tlačová konferencia s účasťou macedónskych masmédií. 
Rokovanie štátneho tajomníka Ministerstva hospodárstva Slovenskej republiky Rastislava Chovanca s ministrom bez kresla zodpovedným za zahraničné investície 
vo vláde Macedónskej republiky Furkanom Čakom dňa 22. februára 2016

Rokovania štátneho tajomníka Ministerstva hospodárstva Slovenskej republiky Rastislava Chovanca s ministrom bez kresla vo vláde Macedónskej republiky Furkanom Čakom sa za slovenskú stranu zúčastnil aj veľvyslanec Slovenskej republiky v Macedónskej republike Martin Bezák, honorárny konzul Slovenskej republiky v Macedónskej republike Vlade Stojanovski a dvaja zástupcovia Ministerstva hospodárstva Slovenskej republiky.  

Za macedónsku stranu bola na rokovaní prítomná poradkyňa predsedu vlády Macedónskej republiky pre investície Ivana Nikolić. 

Vo vláde Macedónskej republiky pôsobia 4 ministri bez kresla, zodpovední za prílev priamych zahraničných investícií z prioritných regiónov, ktoré majú geograficky rozdelené. 



Okrem zodpovednosti za prílev priamych zahraničných investícií a hospodárskej spolupráce so Slovenskom je minister Čako aj jedným zo zakladajúcich členov „Macedónsko-slovenského biznis klubu“. 

V úvode stretnutia minister Čako zhodnotil bilaterálne vzťahy medzi Slovenskom a Macedónskom, ktoré by podľa ministra malo podporiť aj plánované otvorenie Zastupiteľského úradu Macedónskej republiky v Bratislave. Informoval o udelení súhlasu macedónskej strany na vymenovanie Vladimíra Poóra za honorárneho konzula Macedónskej republiky na Slovensku. 


Macedónska strana si podľa p. Čaka váži podporu Slovenska v otázke otvorenia prístupových rokovaní Európskej únie s Macedónskom. Deklaroval aj záujem Macedónska o spoluprácu realizovanú v rámci V4.  


Minister informoval o ekonomickej situácii v Macedónsku, ako aj o priamych zahraničných investíciách a opatreniach na podporu zahraničných investorov v krajine. Poradkyňa predsedu vlády Macedónskej republiky pre investície Ivana Nikolić predstavila slovenskej delegácii fungovanie technologicko-priemyselných rozvojových zón, ktoré zriadila macedónska vláda za účelom prílevu priamych zahraničných investícií do krajiny. Zóny ponúkajú 10-ročné daňové prázdniny z príjmov fyzických a právnických osôb, oslobodenie od platieb DPH a cla na tovary, suroviny, stroje a zariadenie, príspevok na stavbu až do výšky 500 tis. EUR v závislosti od hodnoty investície a počtu zamestnancov, prenájom pozemkov na 99 rokov za 0,10 EUR/m2, poskytovanie hotovostných grantov do výšky 1,5 milióna EUR, ako aj podporu 15 000 EUR na jedno pracovné miesto. Jednou z výhod pre investorov sú aj vzdelaní mladí ľudia a skutočnosť, že 90% macedónskeho obyvateľstva hovorí plynulo 
po anglicky. V súčasnosti sú k dispozícii 4 plne vybavené zóny. Sú v nich etablované call centrá veľkých firiem z oblasti informačných a komunikačných technológií (ICT). 

Pani Nikolić uviedla, že Macedónsko má jedny z najkonkurenčnejších miezd v Európe,  priemerná hrubá mesačná mzda dosahuje 523 EUR a priemerná mesačná čistá mzda vo výrobe je 390 EUR. 

Krajina má najnižšie operatívne náklady v Európe, vytvorený elektronický 
One-Stop-Shop, v rámci ktorého je možné zaregistrovať spoločnosť za 4 hodiny a získať všetky potrebné povolenia a licencie, zahraničné osoby môžu voľne kupovať nehnuteľnosti a pôdu na stavebné účely, došlo k zjednodušeniu procedúry na získavanie stavebného povolenia z 21 krokov na 3, digitálny kataster nehnuteľností pokrýva 99% nehnuteľností v Macedónsku, pričom notári a geodeti majú prístup k registru pôdy prostredníctvom on-line systému. Všetky stimuly boli prijaté v súlade s nariadeniami Európskej únie. 

Macedónska strana uvíta spoluprácu týkajúcu sa uvedených zón prostredníctvom organizovania obchodných fór a podnikateľských misií, v rámci ktorých môžu byť slovenské subjekty oboznámené s podmienkami pre investorov v týchto zónach.  

Zintenzívneniu slovensko-macedónskych vzťahov môže svojimi aktivitami pomôcť aj SARIO, ako aj otvorenie priamej leteckej linky Bratislava – Skopje koncom marca 2016. 
Pre macedónsku stranu by boli prínosom slovenské skúsenosti z transformačného procesu, 
ako aj participácia na podujatiach organizovaných v rámci slovenského predsedníctva v Rade Európskej únie. 

Minister Čako informoval aj o vytvorení Macedónsko-slovenského biznis klubu        (p. Čako patrí medzi jedného zo zakladajúcich členov) a pozitívne zhodnotil komunikáciu a spoluprácu s predstaviteľmi spoločností Železiarne Podbrezová, a.s. a ŽOS Trnava, a.s..  


Štátny tajomník Rastislav Chovanec ocenil rozvoj a novú kvalitu 
slovensko-macedónskych vzťahov, ktorú by malo podporiť aj 1. zasadnutie komisie. V rámci prezentácie súčasného vývoja na Slovensku informoval o konaní parlamentných volieb 
5. marca 2016. Predstavil súčasné podmienky podpory zahraničných investorov, poskytovanie investičnej pomoci zameranej na rozvoj jednotlivých regiónov, ako aj kľúčovú úlohu už 
4 automobilových výrobcov na Slovensku, vrátane Jaguar Land Roveru. Štátny tajomník uviedol, že automobilový priemysel je základným pilierom slovenskej ekonomiky, ktorý tvorí 43% z celkovej priemyselnej produkcie. Má vytvorenú rozsiahlu sieť slovenských subdodávateľov (viac ako 300) a ďalších so sídlom v prihraničných oblastiach. 

Rozvinutá subdodávateľská výroba pre automobilový priemysel v Macedónsku vytvára podľa štátneho tajomníka Chovanca priestor aj na spoluprácu so slovenskými automobilovými subdodávateľmi, ako aj medzi automobilovými klastrami obidvoch krajín.  Bol odporučený kontakt na SARIO, ktoré disponuje databázou subdodávateľov 
pre automobilový priemysel. 

Štátny tajomník potvrdil záujem slovenských spoločností Chemkostav, a.s 
a ŽOS Trnava, a.s. pokračovať v ďalších projektoch v Macedónsku. Zároveň prezentoval záujem Leteckých opravovní Trenčín, a.s. o generálnu opravu vrtuľníkov Mi-8, Mi-17 
a Mi-24. Predstavené boli aj ďalšie oblasti, v ktorých by mohli byť zrealizované spoločné projekty.   
  
Predmetom rozhovoru bola aj problematika centier zdieľaných služieb a ich fungovania v obidvoch krajinách. Záujem zahraničných spoločností relokovať a centralizovať svoje služby na Slovensku je daný viacerými faktormi: dostatkom kvalifikovanej pracovnej sily, znalosťou jazykov, nízkymi mzdovými nákladmi, dobre vybudovanou infraštruktúrou, politickou a ekonomickou stabilitou, ako aj investičnou podporou a rastúcou produktivitou práce. V tomto sektore sú na Slovensku zastúpené také zahraničné spoločnosti ako napríklad Dell, IBM, Hewlett-Packard, AT&T, Lenovo, Accenture, JCI a NESS. Centrá zdieľaných služieb sa stali jedným z kľúčových odvetví, ktoré zamestnáva 30 až 40 000 zamestnancov.


Na záver stretnutia navrhol p. Rastislav Chovanec možnosť prizvania zástupcov Macedónska ako špeciálnych hostí počas slovenského predsedníctva v Rade Európskej únie na rokovania  týkajúce sa oblasti energetiky a zahraničného obchodu. Štátny tajomník pozval macedónskych podnikateľov na Slovenskú kooperačnú burzu, ktorú v ostatných rokoch každoročne organizuje SARIO. Zároveň pozval ministra Furkana Čaka na pracovnú návštevu Slovenskej republiky. 
Rokovanie štátneho tajomníka Ministerstva hospodárstva Slovenskej republiky Rastislava Chovanca s námestníkom ministra hospodárstva Macedónskej republiky Christijanom Delevom dňa 22. februára 2016

Rokovania štátneho tajomníka Ministerstva hospodárstva Slovenskej republiky Rastislava Chovanca s námestníkom ministra hospodárstva Macedónskej republiky Christijanom Delevom sa za slovenskú stranu zúčastnili veľvyslanec Slovenskej republiky v Macedónskej republike Martin Bezák, honorárny konzul Slovenskej republiky v Macedónskej republike Vlade Stojanovski, námestník generálneho riaditeľa Eximbanky Slovenskej republiky Milan Horváth a dvaja zástupcovia Ministerstva hospodárstva Slovenskej republiky.  


Za macedónsku stranu boli na rokovaní prítomní riaditeľ kancelárie námestníka ministra hospodárstva Fuad Hac-Eyüp a zástupcovia odboru medzinárodnej obchodnej spolupráce Ministerstva hospodárstva Macedónskej republiky. 

V úvode stretnutia bola pozornosť venovaná napätej vnútropolitickej situácii v Macedónsku a odkladu plánovaných predčasných parlamentných volieb z 24. apríla 2016 
na júnový termín. Hlavným dôvodom tohto odkladu sú nedostatočné podmienky 
pre zabezpečenie kredibility hlasovania (rokovanie o odklade termínu predčasných volieb sa konalo v čase zasadnutia komisie). 

V rámci hodnotenia bilaterálnej spolupráce označil p. Christijan Delev Slovensko 
za cenného partnera a vyjadril poďakovanie za politickú podporu jeho krajine. Konštatoval, že objem vzájomného obchodu rastie, pozitívne možno hodnotiť aj postupné etablovanie niektorých slovenských firiem v Macedónsku. Vzhľadom na súčasný rozvoj automobilového priemyslu v obidvoch krajinách a s ním spojenú sieť subdodávateľov vyjadril záujem o spoluprácu medzi macedónskymi a slovenskými subdodávateľmi v oblasti automotive. Macedónsko má záujem najmä o veľké zahraničné investície, ktoré majú podporiť aj vládou vytvorené a podporované priemyselno-technologické zóny. P. Rastislav Chovanec požiadal macedónskeho partnera o zaslanie profilov macedónskych automobilových subdodávateľov. Slovenská strana môže poskytnúť zoznam slovenských subdodávateľov, ktorým disponuje agentúra SARIO, resp. Združenie automobilového priemyslu Slovenskej republiky. 

Námestník Delev a štátny tajomník Chovanec informovali aj o súčasnom vývoji v oblasti energetiky v obidvoch krajinách. Macedónska energetická stratégia do roku 2030 má tri základné ciele: zvyšovanie energetickej účinnosti, podpora využívania obnoviteľných zdrojov energie a revitalizácia existujúcich energetických zariadení. Macedónska energetická spoločnosť ELEM plánuje v roku 2016 vyhlásenie viac ako 40 tendrov na výstavbu malých vodných elektrární a tender na rekonštrukciu tepelnej elektrárne Oslomej. Štátny tajomník Chovanec potvrdil záujem slovenskej spoločnosti SES Tlmače, a.s. o participáciu na uvedenej rekonštrukcii prostredníctvom dodávky kotla s technológiou CFB. 

Slovenská strana bola oboznámená aj s projektom vysokonapäťového 400 kV vedenia medzi macedónskym mestom Bitola a albánskym Elbasanom, ktorého výstavba sa predpokladá v období 2017 – 2019. Macedónsko má plynofikovaných iba 9% územia, krajinu obsluhuje 100 km starý plynovod, pričom je plánovaná výstavba 300 km nových potrubí. Bol deklarovaný záujem macedónskej strany o partnerov pre rozvoj prenosových a distribučných sietí v krajine, vítaná je účasť slovenských firiem. Štátny tajomník Chovanec informoval o nových projektoch diverzifikácie v oblasti zemného plynu na Slovensku a najmä o projekte Eastring, ktorý by mohol cez existujúce prepojenie na Bulharsko (jediné pre krajinu) priniesť plyn aj do Macedónska. Námestník Delev v tejto súvislosti uviedol, že Macedónsko je priamo zapojené v projekte Tesla.


Podiel obnoviteľných zdrojov energie v energetickom mixe by mal do roku 2020 stúpnuť v Macedónsku na 25 %.  Možnosti investícií sú ale obmedzené. Vo fotovoltaike má krajina stanovený ročný limit nového inštalovaného výkonu elektrární vo výške 18 MW, pre využívanie veternej energie sa momentálne pripravuje „wind atlas“. Vzhľadom na to, že podpora týchto dvoch obnoviteľných zdrojov energie výrazne zvyšuje ceny energií, je ich využívanie v najbližších rokoch neisté. V oblasti bioplynu existuje problém s dodávkami paliva, aj napriek priaznivým podmienkam podpory (fit). Investície do biomasy sú taktiež problematické, jedným z dôvodov je ilegálny výrub lesov. Potenciál pre využívanie obnoviteľných zdrojov energie existuje najmä v malých, resp. veľkých vodných elektrárňach. 


Prediskutované boli aj možnosti spolupráce v oblasti poľnohospodárstva, najmä možnosť dodávok macedónskej poľnohospodárskej produkcie na slovenský trh. Rastislav Chovanec v tejto súvislosti poznamenal, že takýto obchod je regulovaný v súlade s podmienkami spoločnej obchodnej politiky Európskej únie. 

V súvislosti s nedostatočným čerpaním prostriedkov z predvstupových fondov (IPARD - Instrument for Pre-Accession Assistance in Rural Development) macedónska strana požiadala o pomoc pri vypracovaní „ stress analysis“ zameranej na identifikáciu problémov s čerpaním predvstupových fondov pre oblasť poľnohospodárstva a rozvoja vidieka a návrh opatrení na zlepšenie tohto stavu v kontexte slovenských skúseností. 

Obidvaja spolupredsedovia sa v rámci rozhovoru venovali aj pôsobeniu slovenských firiem v Macedónsku a možnostiam etablovania ďalších slovenských podnikateľských subjektov.  P. Rastislav Chovanec deklaroval záujem Leteckých opravovní Trenčín, a.s. o opravy vrtuľníkov Mi-8, Mi-17 a Mi-24. Macedónske ministerstvo obrany v súlade s príslušnou procedúrou vyzve slovenskú spoločnosť na predloženie ich oficiálnej ponuky.  Christijan Delev informoval, že macedónska strana by mala záujem aj o dodávky taktických viest, prilieb a munície.   

P.Rastislav Chovanec na záver rokovania navrhol prizvanie zástupcov Macedónska ako špeciálnych hostí počas slovenského predsedníctva v Rade Európskej únie. Zároveň pozval macedónskych podnikateľov na Slovenskú kooperačnú burzu organizovanú SARIO. 
Záverečné plenárne zasadnutie komisie 


Záverečné plenárne zasadnutie sa konalo dňa 23. februára 2016 s účasťou predsedov obidvoch strán a zástupcov slovenskej a macedónskej delegácie. Vedúci jednotlivých pracovných skupín informovali o záveroch ich rokovaní zo dňa 22. februára 2016. Na záver plenárneho zasadnutia bol podpísaný protokol a následne sa konala tlačová konferencia s účasťou zástupcov macedónskych masmédií. 
Masmediálne pokrytie


Na slovenskej strane bola informácia o konaní 1. zasadnutia komisie zverejnená 
na webovej stránke Ministerstva hospodárstva SR a v rámci  článku TASR. 

Na macedónskej strane boli informácie publikované v článkoch „Slovenský automobilový priemysel poskytuje možnosti pre zapojenie macedónskych firiem", „Macedónske víno a zelenina na trhu Slovenska", „Macedónsko a Slovensko posilňujú hospodársku spoluprácu" v mienkotvorných denníkoch Utrinski Vesnik, Večer a Dnevnik, ďalej v spravodajstvách verejnoprávnej Makedonskej radiotelevizie a  v súkromných televíziách Sitel, Kanal 5, Alfa a Telma, ako aj na internetových portáloch Biznis Info, Kurir, Lider, Debešen, Telegraf a Plus 24. 

Štátny tajomník Rastislav Chovanec poskytol interview pre verejnoprávnu Makedonsku radioteleviziu. 
Závery

1. Posilňovanie bilaterálnych hospodárskych vzťahov s krajinami mimo Európskej únie, vrátane krajín Západného Balkánu a diverzifikácia teritoriálnej štruktúry exportu Slovenskej republiky je jedným z cieľov Stratégie vonkajších ekonomických vzťahov Slovenskej republiky na obdobie 2014 – 2020.  

2. Prvé zasadnutie Zmiešanej komisie pre hospodársku spoluprácu medzi Slovenskou republikou a Macedónskou republikou, bilaterálne stretnutia štátneho tajomníka Rastislava Chovanca s macedónskymi partnermi, ako aj rokovania jednotlivých pracovných skupín a podnikateľských subjektov splnili svoj základný cieľ, ktorým je výmena informácií v hlavných oblastiach spoločného záujmu a spolupráce, podpora 
a zintenzívnenie bilaterálnej spolupráce medzi Slovenskou republikou a Macedónskou republikou s dôrazom na realizáciu spoločných a vzájomne výhodných projektov. 
Ide o prvé rokovania v tomto formáte, ktoré by mali pomôcť nastaviť rámec vzájomnej spolupráce na úrovni štátnych orgánov a inštitúcií obdivoch krajín a zároveň identifikovať reálne oblasti spolupráce, realizovanej podnikateľskými subjektmi.  
3. Experti si v rámci rokovaní jednotlivých pracovných skupín komisie vymenili skúsenosti 
a informácie v oblasti poskytovania stimulov a získavania zahraničných investorov, úspešne zrealizovaných investičných projektov, rozvoja priemyslu v obidvoch krajinách s dôrazom na výrobu pre automobilový priemysel, fungovanie klastrov a možností spolupráce medzi klastrami, ako aj spoluprácu medzi slovenskými a macedónskymi subdodávateľmi pre automobilový priemysel.    
4. Prerokované boli možnosti presadenia slovenských firiem na realizácii projektov v Macedónsku – energetika, železničná infraštruktúra, dodávky vagónov, lokomotív, opravy vrtuľníkov. Konkrétne bol prezentovaný záujem spoločnosti SES Tlmače, a.s. o účasť na plánovanej rekonštrukcii Tepelnej elektrárne Oslomej, pokračovanie spoločnosti Chemkostav, a.s. Michalovce v realizácii zákaziek a účasti v tendroch zameraných na komunálnu výstavbu, priemyselné a inžinierske stavby, záujem spoločnosti ŽOS Trnava, a.s. a jej dcérskych spoločností ŽOS Zvolen, a.s. a GOŠA FSV, Smederevska Palanka, Srbsko o ďalšie dodávky zariadení pre železničný priemysel 
v Macedónsku, ako aj záujem spoločnosti Letecké opravovne Trenčín, a.s. o realizáciu opráv vrtuľníkov Mi-8, Mi-17 a Mi-24. 
5. V oblasti energetiky existuje potenciál pre slovenské firmy najmä v investíciách do výstavby malých vodných elektrární, rekonštrukcie tepelných elektrární, do prenosovej a distribučnej sústavy v oblasti elektriny a plynu. Možnosti spolupráce sú aj na úrovni Slovenskej inovačnej a energetickej agentúry a Macedónskej energetickej agentúry v oblasti energetickej efektívnosti. V rámci budovania nových plynových prepojení v Európe presadzuje Slovensko projekt Eastring, zatiaľ čo Macedónsko je aktívnym účastníkom projektu Tesla. 
6. V oblasti poľnohospodárstva strany posúdili možnosti presadenia poľnohospodárskych a potravinárskych produktov  na trhoch obidvoch krajín, potenciálnu spoluprácu medzi výskumnými inštitúciami v oblasti rastlinnej a živočíšnej výroby, spracovania potravín, ako aj spoluprácu medzi Štátnou veterinárnou a potravinovou správou Slovenskej republiky a príslušnými macedónskymi inštitúciami. V súvislosti s problematickým čerpaním prostriedkov z predvstupových fondov (IPARD - Instrument for Pre-Accession Assistance in Rural Development) macedónska strana požiadala o pomoc pri vypracovaní 
„stress analysis“ zameranej na identifikáciu problémov s čerpaním predvstupových fondov pre oblasť poľnohospodárstva a rozvoja vidieka a návrh opatrení na zlepšenie tohto stavu. 
7. Zintenzívneniu bilaterálnej spolupráce by mal pomôcť aj novozriadený 
Macedónsko – slovenský biznis klub so sídlom v Skopje, ktorý bude miestom prvého kontaktu pre podnikateľské subjekty obidvoch krajín. 

